Tijekom tog razdoblja Europski parlament i Vijeće prepoznali su da je došlo do važnih postignuća:

Za sljedeći višegodišnji financijski okvir Komisija je predložila da se veći naglasak stavi na uspješnost svih programa postavljanjem jasnijih ciljeva i usmjeravanjem na manji broj kvalitetnijih pokazatelja uspješnosti. To će olakšati praćenje i mjerenje rezultata te poduzimanje odgovarajućih mjera.

Kako je naveo Europski parlament, to posebno vrijedi za Obzor 2020., Program Europske unije za konkurentnost malih i srednjih poduzeća (COSME), Kohezijski fond i Europski fond za ruralni razvoj, programe ruralnog razvoja te Fond za azil, migracije i integraciju i humanitarnu pomoć u 80 različitih zemalja.

Konačno, Komisija vodi stalan dijalog s Europskim revizorskim sudom o mogućim poboljšanjima metodologije za procjenu i prikaz stopa pogreške te prikaz rezultata ostvarenih u okviru programa koji se financiraju proračunom EU-a.

Kad je riječ o zahtjevu Europskog parlamenta i Vijeća u pogledu nepredviđenih obveza, godišnji izvještaji EU-a sadržavaju detaljne informacije o postojećim obvezama, među ostalim o izloženosti proračuna EU-a koja proizlazi iz proračunskih jamstava i jamstava iz programa financijske pomoći. Nadalje, u skladu s Financijskom uredbom iz 2018., Komisija će od 2021. u posebnom radnom dokumentu priloženom nacrtu proračuna dostaviti procjenu održivosti tih obveza.

Kao odgovor na zahtjeve Europskog parlamenta i Vijeća u pogledu izvješćivanja o financiranju povezanom s izbjegličkom i migracijskom krizom i financijskim instrumentima Komisija je u veljači 2019. Europskom parlamentu i Vijeću dostavila Izvješće o provedbi financiranja prikupljenog za migracijsku i izbjegličku krizu (2015.–2017.) te će nastaviti redovito dostavljati takva izvješća.

Kad je riječ o zahtjevu u pogledu dostavljanja informacija o zaključenju financijskih instrumenata za višegodišnji financijski okvir za razdoblje 2007.–2013., Komisija će u skladu sa zakonodavstvom na snazi izvješćivati o napretku ostvarenom u pogledu zaključenja operativnih programa za razdoblje 2007.–2013. Komisija će izvijestiti o konačnom ishodu zaključenja programskog razdoblja u kontekstu godišnjih izvješća o radu odgovarajućih glavnih upravitelja, počevši od izvještajne godine 2018. To izvješće o zaključenju programskog razdoblja uključuje prihvatljivi iznos pri zaključenju po operativnom programu, među ostalim za financijske instrumente ako su dostupni. Uključuje i informacije o povratima pojedinih operativnih programa, ako postoje.

3.Apsorpcija sredstava Europske unije

Europski revizorski sud u svojem se Godišnjem izvješću za 2017. usmjerio na nepodmirene obveze („Reste à Liquider”), koje su nakon toga postale važna tema u raspravi o razrješnici. Stavka nepodmirene obveze zbroj je preuzetih obveza koje još nisu plaćene. To je mehanička posljedica činjenice da su obveze u okviru višegodišnjeg proračuna relativno ravnomjerno raspoređene tijekom vremena, dok se plaćanja, zbog činjenice da se većina obveza odnosi na ulaganja za čiju je provedbu potrebno vrijeme, izvršavaju na kraju. S obzirom na to da projekti traju nekoliko godina prije dovršetka, uobičajeno je da postoji vremenska razlika između početnog preuzimanja obveza i stvarnih plaćanja. Vremenska razlika uglavnom ovisi o trajanju projekata koji se financiraju i pravilima koja se primjenjuju na svaki program.

Europski parlament istaknuo je da su se nepodmirene obveze znatno povećale zbog, među ostalim, kasnog donošenja višegodišnjeg financijskog okvira za razdoblje 2014.–2020., poteškoća u provedbi novih zahtjeva i prelaska s pravila opoziva sredstava u kohezijskoj politici N+2 na pravilo N+3. Ti su razlozi zajedno s povećanim stopama pretfinanciranja pridonijeli sporijoj apsorpciji sredstava EU-a na početku trenutačnog višegodišnjeg financijskog okvira. Komisija smatra da je pravodobno donošenje sljedećeg višegodišnjeg financijskog okvira ujesen 2019. ključno kako se ti prošli problemi ne bi ponovili.

Vijeće je bilo zabrinuto zbog rizika da dostupna odobrena sredstva za plaćanje neće biti dostatna da se podmire svi zahtjevi za plaćanje, unatoč povećanoj fleksibilnosti proračuna za odgovaranje na potrebe tijekom posljednjih godina trenutačnog višegodišnjeg financijskog okvira. Potaknulo je Komisiju da stalno unaprjeđuje procjene plaćanja i mehanizme praćenja kako bi upravljala tim rizikom, da očekuje redovnu isplatu sredstava i osigura predvidljivost nacionalnih doprinosa.

Komisija stalno prati razvoj potreba za plaćanjem kako bi unaprijedila predvidljivost proračuna i upravljala povezanim proračunskim rizicima. Od 2015. Komisija dostavlja godišnje predviđanje dugoročnih potreba EU-a za plaćanjem, koje od 2018. ima oblik godišnjeg izvješća o predviđanju budućih priljeva i odljeva u odnosu na proračun EU-a. U tom se izvješću predviđaju plaćanja potrebna da bi se pokrile nepodmirene obveze koje je EU već potpisao (tj. „Reste à liquider“) te plaćanja za nove obveze koje tek treba dogovoriti za petogodišnji vremenski okvir, kako se zahtijeva Financijskom uredbom iz 2018.

Glavni je čimbenik pouzdanosti i stabilnosti predviđanja plaćanja provedba kohezijske politike, koja trenutačno čini oko trećine proračuna EU-a i najveća je politika potrošnje koja se provodi putem diferenciranih odobrenih sredstava. Budući da se provodi u okviru podijeljenog upravljanja, tempo provedbe i predviđanja plaćanja uvelike ovisi o planiranju država članica.

U svojem prijedlogu višegodišnjeg financijskog okvira za razdoblje 2021.–2027. Komisija je namjeravala osigurati dostatne gornje granice za plaćanja te stabilniju i predvidljiviju provedbu godišnjih proračuna. Konkretno, predloženo je da gornje granice za plaćanja za razdoblje 2021.–2027. budu na razini dostatnoj da bi se pokrile nepodmirene obveze iz prethodnih godina i ograničio rast nepodmirenih obveza te da bi se omogućio neometan prelazak na sljedeću generaciju programa potrošnje. Kako bi pridonijela stabilnijem i predvidljivijem razvoju plaćanja. Komisija je predložila prilagodbu određenih provedbenih modaliteta kohezijske politike (npr. povratak na pravilo o opozivu sredstava N+2, niža razina pretfinanciranja da bi se izbjeglo akumuliranje povrata i promicala brža provedba).

Komisija je predložila i zadržavanje mehanizama ukupne razlike do gornje granice za plaćanje i pričuva za nepredviđene izdatke, koji se mogu upotrebljavati za odgovor na vrhunce i padove u potrebama za plaćanjem do gornje granice plaćanja utvrđene višegodišnjim financijskim okvirom za to razdoblje. Već je u razdoblju 2014.–2020. dokazano da su ti instrumenti korisni za upravljanje plaćanjima tijekom provedbe financijskog okvira.

Nadalje, Komisija će nastaviti blisko surađivati s državama članicama kako bi osigurala pravodobnu apsorpciju sredstava EU-a tijekom višegodišnjeg financijskog okvira za razdoblje 2014.–2020. te pružila znatnu potporu državama članicama, uključujući tehničku pomoć i savjetodavne usluge, kako bi se povećala njihova sposobnost provedbe fondova EU-a. Znanje stečeno u okviru radne skupine za bolju provedbu (osnovane radi unaprjeđenja provedbe ESI fondova za prethodno razdoblje) primjenjuje se na programe koji se u trenutačnom razdoblju suočavaju s poteškoćama. S državama članicama o kojima je riječ vodi se intenzivan dijalog kako bi se situacija poboljšala.

4.Posebna pitanja

4.1. Prihodi

Europski parlament navodi da je drugu godinu zaredom Glavna uprava za proračun izrazila zadršku u pogledu vrijednosti tradicionalnih vlastitih sredstava koja je prikupila Ujedinjena Kraljevina jer ta zemlja u proračun Unije nije stavila na raspolaganje neplaćene carine na uvezeni tekstil i obuću. Pozdravlja postupak zbog povrede koji je Komisija pokrenula u ožujku 2018. nastavno na predmet carinske prijevare.

Nakon nekoliko pravnih koraka i analize odgovora Ujedinjene Kraljevine primljenog u veljači 2018. Komisija je u ožujku 2019. predmet uputila Sudu Europske unije.

U listopadu 2017. tijela Ujedinjene Kraljevine postupno su počela uvoditi neke od korektivnih mjera koje je zatražila Komisija, no i dalje odbijaju u proračun EU-a na raspolaganje staviti potrebne iznose tradicionalnih vlastitih sredstava.